– Det er urettferdig for mannen. En stor forskjellsbehandling til menn som blir overflødige og ikke får like rettigheter, sier Toppe, som er helsepolitisk talsperson i Senterpartiet.

Hun snakker om et politisk forslag som Høyre skal diskutere under sitt landsmøte i helga. Programkomiteen vil at partiet skal jobbe for å tillate såkalt assistert befruktning for enslige.

Det vil si at kvinner kan få donert sæd for å få barn uten at en mann er involvert.

– Hvis alle friske kvinner får rett til å få barn på statens bekostning, vil det bli mange barn som ikke får kjenne sin biologiske far før de blir 18. Det er en hel barndom, det blir grunnleggende feil, sier Kjersti Toppe.

Tina Bru leder Høyres kvinneforum. Foto: David Vojislav Krekling / NRK

I motsetning til Sp tror Høyres Tina Bru det ikke er slik at mange kvinner vil velge bort kjernefamilien.

– Våre egg har faktisk en best-før-dato. Dette handler om å kunne få barn dersom tiden er i ferd med å renne ut. Vi snakker som om at alle kvinner kommer til å gjøre det, men det er feil, mener Bru.

Innstillinga til Høyre-landsmøtet: Ekspandér faktaboks Forslaget fra programkomiteen i Høyre som behandles i partiets landsmøte i helga: «Høyre mener at tilbudet om assistert befruktning må utvides til enslige, dersom vilkårene om å gi barnet trygge og gode oppvekstforhold er oppfylt i det enkelte tilfelle. Dette kravet må gjelde tilsvarende som for par som tilbys assistert befruktning».

– Mer sårbart

Programkomiteen i Høyre er ikke enstemmige i sin anbefaling i dette spørsmålet, så det ligger an til debatt på landsmøtet. Mindretallet i komiteen mener «barn har rett til tryggheten som to foreldre gir». Toppe håper partiet dropper saken.

– Det er uforståelig for meg at denne debatten i det hele tatt kommer opp, sier hun, som mener det er åpenbart at staten ikke kan tillate at folk planlegger med å oppdra barn alene.

– Det er mer sårbart. Det at barn blir planlagt farløse er noe helt annet enn at noen vokser opp med en forelder av forskjellige grunner per i dag, sier hun.

Toppe trekker også fram barns rettigheter. I FNs barnekonvensjon står det at barn har rett til jevnlig kontakt med begge foreldre. Toppe mener det da blir feil å la folk planlegge for å få barn alene.

– Men er det så farlig om noen menn blir «overflødige»?

– Ja, jeg synes det. Også er det et paradoks at mange argumenterer med likestilling når vi ellers diskuterer spørsmål om bioteknologi. Men nå får ikke menn den samme rettigheten, sier Toppe, som tror surrogati ikke vil bli lov i Norge, og at enslige menn dermed ikke får mulighet til å få barn.

– Starter ikke denne urettferdigheten allerede ved at menn fysisk ikke kan få barn?

– Enslige kvinner kan heller ikke få barn, man bryter et biologisk prinsipp ved å hjelpe dem med å få barn med staten sin hjelp. Det blir feil, sier Toppe.

Hun støtter imidlertid at lesbiske par kan få hjelp til å få barn.

Assistert befruktning gjøres i et laboratorium. Foto: Sang Tan / Ap

– Mange vokser opp uten biologisk far

Tina Bru mener derimot at det foreløpig ikke finnes forskning som tilsier at barn tar skade av å vokse opp med en forelder.

– Far har stor betydning, men det er mange barn som vokser opp uten sin biologiske far, enten fordi de vokser opp med to foreldre, der far ikke er biologisk far, eller at barnet er adoptert av en enslig forelder, sier Bru.

Ragnhild, som vil være anonym, sier i Politisk Kvarter at hun ikke har gitt opp å finne en mann, men synes det begynner å haste med å få barn. Derfor drar hun til Danmark for assistert befruktning. Du trenger javascript for å se video. Ragnhild, som vil være anonym, sier i Politisk Kvarter at hun ikke har gitt opp å finne en mann, men synes det begynner å haste med å få barn. Derfor drar hun til Danmark for assistert befruktning.

I en tidligere versjon av denne saken sto det at Senterpartiet tror at mange kvinner vil velge bort menn dersom det blir flertall for å tillate sæddonasjon til enslige kvinner. Det er ikke en ordrett gjengivelse av Kjersti Toppe (Sp), og artikkelen er derfor blitt oppdatert.